Kjeld Olesen
Kjeld Olesen er en dansk politiker. Efter shippinguddannelse var Kjeld Olesen sekretær i Atlantsammenslutningen 1954-1956.
Han var samtidig aktiv i Socialdemokratiet, fungerede 1958-1969 som partisekretær og var 1966-1979 og 1981-1987 medlem af Folketinget. Kjeld Olesen var forsvarsminister 1971-1973, trafikminister 1977-1978 og udenrigsminister 1979-1982; desuden var han sit partis næstformand 1973-1981 og politisk ordfører 1973-1977.
I offentligheden blev han ofte nævnt som en naturlig efterfølger for Anker Jørgensen som partileder. Det vakte opsigt, da han i 1985 sejlede med Greenpeace til Muroroa i protest mod franske atomprøvesprængninger. I 1987 forlod han pludselig politik og underviste i en årrække på LO-skolen. I 1995 tog han styrmandseksamen.
Kjeld Olesen har blandt andet skrevet Man kan ikke sænke en regnbue (1985), Blåregnen. Erindringsglimt omkring en krig (1993) og Det robotiserede menneske (1997).